Ο **Παναγιώτης Κουρουμπλής** (Ματσούκι Αιτωλοακαρνανίας, 2 Οκτωβρίου 1951) είναι Έλληνας πολιτικός και δικηγόρος.

Έχει διατελέσει υπουργός Ναυτιλίας και Νησιωτικής Πολιτικής (2016–2018), υπουργός Εσωτερικών και Διοικητικής Ανασυγκρότησης (2015–2016), καθώς και υπουργός Υγείας και Κοινωνικών Ασφαλίσεων (Ιανουάριος 2015 έως Σεπτέμβριος 2015) στην πρώτη και στη δεύτερη Κυβέρνηση του Αλέξη Τσίπρα.

Επίσης, έχει διατελέσει βουλευτής Β' Αθηνών και Β2΄ Δυτικού Τομέα Αθηνών με τον ΣΥΡΙΖΑ (2012–2019, 2021–2023) και βουλευτής Αιτωλοακαρνανίας με το ΠΑΣΟΚ (1996–2004 και 2009–2011).

Βιογραφία
---------

Γεννήθηκε στις 2 Οκτωβρίου 1951 στο Ματσούκι Αιτωλοακαρνανίας και κατάγεται από ποντιακή προσφυγική οικογένεια. Είναι διδάκτορας κοινωνικών επιστημών και δικηγόρος.

Το 1961 έχασε εντελώς την όραση του από έκρηξη γερμανικής χειροβομβίδας, απομεινάρι του Β’ Παγκοσμίου Πολέμου. Πολιτικοποιήθηκε από τα μαθητικά του χρόνια στη Σχολή Τυφλών, ενώ στη συνέχεια εισήχθη με πανελλήνιες εξετάσεις στη Νομική Σχολή του Πανεπιστημίου Αθηνών. Από το 1974 συμμετείχε ενεργά στους αγώνες του φοιτητικού και λαϊκού κινήματος. Την περίοδο 1976-1981 επικέντρωσε την προσπάθειά του στην ικανοποίηση των αιτημάτων των τυφλών, και γενικά των αναπήρων, με κεντρικά αιτήματα το δικαίωμα στη μόρφωση, στην αξιοπρέπεια και την κατοχύρωση των κοινωνικών τους δικαιωμάτων.

Υπήρξε ιδρυτικό μέλος της Παγκόσμιας Οργάνωσης Τυφλών, της Ευρωπαϊκής Ένωσης Τυφλών, του Ευρωπαϊκού Φόρουμ για τους Αναπήρους (1991) και ιδρυτής της Εθνικής Συνομοσπονδίας Προσώπων με Αναπηρία. 

Για την κοινωνική του δράση τιμήθηκε πολλές φορές από ελληνικούς και διεθνείς φορείς (Ίδρυμα Μ. ΣΤΑΣΙΝΟΠΟΥΛΟΥ, Ένωση Ελλήνων Λογοτεχνών, τον Οικουμενικό Πατριάρχη Βαρθολομαίο, Λέσχη Υγείας της Ευρώπης κ.α.). Το 2006 η Ακαδημία Αθηνών τον βράβευσε σε αναγνώριση των κοινωνικών και πολιτικών του αγώνων, με σκοπό την οικοδόμηση ενός αποτελεσματικού κοινωνικού κράτους και μίας ανθρώπινης κοινωνίας.

Είναι παντρεμένος και έχει δύο παιδιά.

Πολιτική σταδιοδρομία
---------------------

Στις 22 Σεπτεμβρίου 1996 εκλέγεται για πρώτη φορά στην Ελλάδα, τυφλός βουλευτής και είναι ο Παναγιώτης Κουρουμπλής. Εκλέχτηκε τρεις φορές βουλευτής του ΠΑΣΟΚ στην περιφέρεια Αιτωλοακαρνανίας (1996, 2000, 2009). Την περίοδο 1993–1996 διετέλεσε Γενικός Γραμματέας Πρόνοιας, του Υπουργείου Υγείας. Ήταν ο πρώτος τυφλός, που τότε κατελάμβανε τόσο υψηλή κυβερνητική θέση.

Το 2010, ως μέλος της κοινοβουλευτικής ομάδας του ΠΑΣΟΚ ψήφισε το πρώτο μνημόνιο, ενώ το 2011 αποστασιοποιήθηκε, καταψηφίζοντας το μεσοπρόθεσμο και διεγράφη από το ΠΑΣΟΚ. 

Στις εκλογές του Μαΐου και του Ιουνίου του 2012 εκλέγεται βουλευτής του ΣΥΡΙΖΑ στη Β΄ Αθηνών και αναλαμβάνει κοινοβουλευτικός εκπρόσωπος της τότε αξιωματικής αντιπολίτευσης. Τον Ιανουάριο του 2015, εξελέγη πάλι βουλευτής με τον ΣΥΡΙΖΑ στη Β' Αθηνών. Στις 27 Ιανουαρίου 2015 ορίστηκε υπουργός Υγείας στην κυβέρνηση του Αλέξη Τσίπρα. Στις εκλογές του Σεπτεμβρίου του 2015, επανεξελέγη βουλευτής και στις 23 Σεπτεμβρίου 2015 ορίστηκε, πρώτος τη τάξει υπουργός, ως υπουργός Εσωτερικών και Διοικητικής Ανασυγκρότησης στη δεύτερη κυβέρνηση του Αλέξη Τσίπρα. Είχε στην εποπτεία του τα υπουργεία Προστασίας του Πολίτη, Μεταναστευτικής Πολιτικής και Μακεδονίας Θράκης. Στις 5 Νοεμβρίου του 2016 ανέλαβε υπουργός Ναυτιλίας και Νησιωτικής Πολιτικής και διατήρησε το αξίωμα έως τις 29 Αυγούστου 2018.

Στις ευρωεκλογές του 2019 ήταν υποψήφιος με τον ΣΥΡΙΖΑ, χωρίς ωστόσο να καταφέρει να εκλεγεί. Στις βουλευτικές εκλογές του 2019 ήταν υποψήφιος στην εκλογική περιφέρεια Β2' Δυτικού Τομέα Αθηνών. Στην καταμέτρηση διαπιστώθηκε διαφορά έξι ψήφων με τον Θανάση Παπαχριστόπουλο, ο οποίος παρέλαβε την έδρα. Μετά όμως από ανακαταμέτρηση των ψήφων και απόφαση του εκλογοδικείου, ορκίστηκε βουλευτής στις 11 Ιανουαρίου 2021.

Στις 16 Δεκεμβρίου 2021, κατά τη διάρκεια ομιλίας του στο βήμα της Βουλής στα πλαίσια της συζήτησης του προϋπολογισμού ανέφερε ότι η κυβέρνηση με την αντιμετώπιση της επιδημίας του κορονοϊού και στη στάση της σχετικά με τις ΜΕΘ «δολοφόνησε χιλιάδες ανθρώπους», προκαλώντας την αντίδραση των παρευρισκόμενων βουλευτών της Νέας Δημοκρατίας. Ο πρόεδρος της Βουλής, Κώστας Τασούλας, επέβαλε την ποινή της *μομφής* για αντικοινοβουλευτική συμπεριφορά, στερώντας του το 1/3 της μηνιαίας βουλευτικής του αποζημίωσης. Ο βουλευτής αρνήθηκε να ανακαλέσει τις δηλώσεις του, όπως του ζητήθηκε από την γραμματέα της κοινοβουλευτικής ομάδας, και ο πρόεδρος του κόμματος προχώρησε στη διαγραφή του. Επέστρεψε στην κοινοβουλευτική ομάδα στις 3 Οκτωβρίου του 2022.

Διαμάχες
--------

Ο Παναγιώτης Κουρουμπλής βρέθηκε στο επίκεντρο κριτικής εξαιτίας της ολιγωρίας που επέδειξε το αποκλειστικά αρμόδιο για τέτοιες περιπτώσεις Λιμενικό Σώμα στην αντιμετώπιση της πετρελαιοκηλίδας από το ναυάγιο του Αγία Ζώνη ΙΙ. Ο ίδιος όμως ετέθη προσωπικώς επικεφαλής μιας τεράστιας και πρωτοφανούς επιχείρησης απορρύπανσης, γιατί όπως είχε υποστηρίξει, η εξάπλωση της ρύπανσης ήταν μεγάλη και οφειλόταν στα ρεύματα και στον καιρό. Εξ αιτίας των αντιδράσεων έθεσε την παραίτηση του στη διάθεση του πρωθυπουργού, ο οποίος δεν την έκανε αποδεκτή. Εντέλει όμως το πόρισμα για το ναυάγιο ανέφερε ότι αφενός η βύθιση του Αγία Ζώνη ΙΙ δεν ήταν ατύχημα, αλλά δολιοφθορά, αφετέρου ότι η ρύπανση επεκτάθηκε για δύο λόγους: επειδή πλήρωμα και πλοιοκτήτης δεν ενημέρωσαν εγκαίρως τις αρχές ως όφειλαν και διότι οι σφραγισμένες θυρίδες επιθεώρησης φορτίου και τα στόμια δεξαμενών ανοίχτηκαν εσκεμμένα πριν από τη βύθιση.

Δημοσίευμα της "Καθημερινής" δε, ανέφερε ότι πρώτη φορά πραγματοποιήθηκε τέτοιας έκτασης συντονισμένη επιχείρηση, για πρώτη φορά ανελκύθηκε ναυάγιο και για πρώτη φορά επιβλήθηκε τόσο μεγάλο πρόστιμο σε πλοιοκτήτρια εταιρεία.

Στο σκάνδαλο της Novartis, κατηγορήθηκε ότι ενώ εμπλέκεται στην υπόθεση, το όνομα του δεν συμπεριελήφθη για πολιτικούς λόγους στους κατηγορούμενους. Η εφημερίδα Φιλελεύθερος, αποκάλυψε έγγραφο σύμφωνα με το οποίο η πρώην εισαγγελέας Διαφθοράς Ελένη Ράικου – η οποία χειριζόταν τον φάκελο της Novartis, – είχε διαβιβάσει στον αντεισαγγελέα Πρωτοδικών μία ανώνυμη επιστολή που κατήγγειλε απάτη και τη «μεγαλύτερη ληστεία» κατά την τιμολόγηση φαρμάκων το 2016, κάνοντας ειδική αναφορά σε υπουργική απόφαση του πρώην υπουργού Υγείας, Παναγιώτη Κουρουμπλή. 

Μετά τις εξελίξεις αυτές, η αντιπολίτευση ζήτησε την παραπομπή του στην προανακριτική επιτροπή, μαζί με τους υπουργούς Παύλο Πολάκη και Ανδρέα Ξάνθό. Στη διαδικασία που ακολούθησε στη Βουλή, ζήτησαν οι τρεις εγκαλούμενοι να κατατεθούν οι σχετικές υπουργικές αποφάσεις που ζημίωσαν το Δημόσιο.

Παραπομπές
----------

1. ↑
2. ↑  «Όταν ο Κουρουμπλής πρωτοστατούσε στην εξέγερση του Οίκου Τυφλών». .
3. ↑  «Κοινοβουλευτική Θητεία Βουλευτών Από Τη Μεταπολίτευση Ως Σήμερα». Βουλή των Ελλήνων. Ανακτήθηκε στις 23 Ιανουαρίου 2015.
4. ↑  «Από το "Μνημόνιο 1" στο "Μνημόνιο 2" - Ποιοι καταψήφισαν, ποιοι άλλαξαν γνώμη».
5. ↑  «Παρουσιάστηκε η κυβέρνηση του Αλέξη Τσίπρα». Τα Νέα. 27 Ιανουαρίου 2015. Ανακτήθηκε στις 27 Ιανουαρίου 2015.
6. ↑  «Κυβέρνησις ΑΛΕΞΙΟΥ Π. ΤΣΙΠΡΑ». Ανακτήθηκε στις 7 Νοεμβρίου 2016.
7. ↑  «Κουρουμπλής vs Παπαχριστόπουλος: Ο νικητής της τελευταίας έδρας του ΣΥΡΙΖΑ». *ΣΚΑΪ*. Ανακτήθηκε στις 31 Δεκεμβρίου 2020.
8. ↑  «Με απόφαση εκλογοδικείου βουλευτής ξανά ο Κουρουμπλής – Εκτός Βουλής ο Παπαχριστόπουλος».
9. ↑  Νικοπούλου, Άσπα (13 Ιανουαρίου 2021). «Βουλή: Ορκίστηκε ο Παναγιώτης Κουρουμπλής». *www.skai.gr*. Ανακτήθηκε στις 16 Δεκεμβρίου 2021.
10. ↑  «Βουλή: Μομφή κατά του Π. Κουρουμπλή, για αντικοινοβουλευτική συμπεριφορά». *Capital.gr*. 16 Δεκεμβρίου 2021. Ανακτήθηκε στις 16 Δεκεμβρίου 2021.
11. ↑  «Διαγραφή Κουρουμπλή από Αλέξη Τσίπρα μετά τις ακρότητες στη Βουλή». *www.kathimerini.gr*. 16 Δεκεμβρίου 2021. Ανακτήθηκε στις 16 Δεκεμβρίου 2021.
12. ↑  «Διαγραφή Παναγιώτη Κουρουμπλή από την Κ.Ο. του ΣΥΡΙΖΑ». *Η Εφημερίδα των Συντακτών*. 16 Δεκεμβρίου 2012. Ανακτήθηκε στις 16 Δεκεμβρίου 2021.
13. ↑  «Επιστρέφει ο Παναγιώτης Κουρουμπλής στην Κ.Ο. του ΣΥΡΙΖΑ». *in.gr*. 3 Οκτωβρίου 2022. Ανακτήθηκε στις 12 Οκτωβρίου 2022.
14. ↑  «Κουρουμπλής: Το κρύο και τα ρεύματα φταίνε για την πετρελαιοκηλίδα».. Ανακτήθηκε στις 2018-02-26.
15. ↑  Οnline, Τα Νέα. «Κουρουμπλής: Τα θαλάσσια ρεύματα φταίνε για την εξάπλωση της ρύπανσης». *Τα Νέα Οnline*.. Ανακτήθηκε στις 2018-02-26.
16. ↑  iefimerida.gr (2017-09-14). «Κουρουμπλής: Η παραίτησή μου στη διάθεση του πρωθυπουργού». *iefimerida.gr*.. Ανακτήθηκε στις 2018-02-26.
17. ↑  «Δολιοφθορά το ναυάγιο του «Αγία Ζώνη ΙΙ»». .
18. ↑  iefimerida.gr. «Ελένη Ράικου». *iefimerida.gr*.. Ανακτήθηκε στις 2018-02-26.
19. ↑  «Αιφνιδιαστική παραίτηση Ράικου από τη θέση της επικεφαλής της Εισαγγελίας Διαφθοράς, της Ιωάννας Μάνδρου | Kathimerini».. Ανακτήθηκε στις 2018-02-26.
20. ↑  ΣΚΑΪ. «Φιλελεύθερος: Μεθόδευση για να προστατευθεί ο Κουρουμπλής στο φάκελο Novartis». Αρχειοθετήθηκε από το πρωτότυπο στις 2018-02-26.. Ανακτήθηκε στις 2018-02-26.
21. ↑  «Πρόταση ΝΔ για διενέργεια Προκαταρκτικής Εξέτασης για Κουρουμπλή, Ξάνθο και Πολάκη | Kathimerini».. Ανακτήθηκε στις 2018-02-27.